**Ruth Ke‘elikōlani** (syntymänimeltään **Ruth Ke‘elikōlani Keanolani Kanāhoahoa**, 17. kesäkuuta 1826 – 24. toukokuuta 1883) oli havaijilainen prinsessa ja yhdessä vaiheessa Havaijin kuningaskunnan rikkain nainen.

Tausta ja perhe
---------------

Ke‘elikōlani syntyi vuonna 1826. Hänen äitinsä Puahi oli kuningas Kamehameha I:n lapsenlapsi. Puahi kuoli synnytyksen yhteydessä. Ruthin isän henkilöllisyys on kuitenkin kiistanalaisempi: virallisesti hänen isäkseen mainitaan Kahalaiʻa Luanuʻu, mutta myös Mataio Kekūanaōʻa väitti olevansa isä. Lopulta Ruth julistettiin ns. kahden pään lapseksi (havaijiksi *keiki po‘olua*), eli hänen katsottiin perivän molempien isäksi ilmoittautuneiden miesten manan. Tämä johti myös siihen, että hän peri molempien isiensä maita.

Perinteiseen havaijilaiseen tapaan Ruthin adoptoi Ka‘ahumanu, jonka luona tämä asui kuusi vuotta aina Ka‘ahumanun kuolemaan saakka. Tämän jälkeen Ke‘elikōlani muutti Kekūanaōʻan ja tämän vaimon Kīnaʻun kanssa.

Ke‘elikōlani oli naimisissa kaksi kertaa elämänsä aikana. Ensimmäinen liitto oli Leleiohoku I:n kanssa, ja siitä syntyi yksi poika, joka kuitenkin kuoli jo 16-vuotiaana. Vuonna 1856 Ke‘elikōlani meni uusiin naimisiin Isaac Young Davisin kanssa. Tästä liitosta syntyi myös yksi poika, joka kuoli jo puolentoista vuoden iässä. Tämän jälkeen Ke‘elikōlani adoptoi Kalākauan veljen Leleiohoku II:n.

Ke‘elikōlani toimi Havaijin viimeisen kruununprinsessan, Ka‘iulanin, kummitätinä ja antoi ristiäislahjaksi 10 eekkeriä maata Waikīkīlta, jonne Ka‘iulanin isä rakennutti ‘Āinahaun talon.

Poliittinen ura ja omaisuus
---------------------------

Vuosina 1855–1857 Ke‘elikōlani toimi Havaijin parlamentin ylähuoneen edustajana. Ke‘elikōlani toimi myös Havaijin saaren kuvernöörinä 20 vuoden ajan. Tähän tuli lyhyt katkos, kun varakuvernööri Rufus Lyman toimi virassa hetkellisesti keväällä 1872.

Huolimatta siitä, että Ke‘elikōlani oli käynyt koulunsa englanniksi, hän vaati havaijin kielen käyttöä virallisissa yhteyksissä. Havaijia osaamattomien tuli käyttää tulkkeja.

Kamehameha V:n kuoltua Ke‘elikōlani peri suurimman osan tämän omaisuudesta, minkä johdosta hänestä tuli Havaijin yksi suurimmista maanomistajista ja kuningaskunnan rikkain nainen. Kalākauan noustua kuninkaaksi Ke‘elikōlani oli edelleen kuningaskunnan rikkain nainen. Ke‘elikōlani asui Kailua-Konassa, jossa hän omisti Hulihe‘en palatsin. Tästä huolimatta hän kuitenkin asui samalla tontilla sijaitsevassa perinteisessä havaijilaisessa ruohomajassa. Myöhemmin hän alkoi myös rakennuttaa Keōua Hale -nimistä kartanoa Honoluluun, joka kuitenkaan ei ehtinyt valmistumaan ennen Ke‘elikōlanin kuolemaa.

Viimeiset vuodet ja perintö
---------------------------

Ke‘elikōlani puolusti läpi elämänsä perinteisiä havaijilaisia tapoja ja arvoja. Vuonna 1881 valuva laava uhkasi Hiloa, mihin Ke‘elikōlani vastasi laulamalla ja uhraamalla Pelelle, mikä väitetysti pysäytti laavan. Ke‘elikōlanin omistautuminen havaijilaiselle kulttuurille sai tavalliset havaijilaiset ihailemaan prinsessaa suuresti. Myöskään kristinuskon harjoittaminen ei kiinnostanut Ke‘elikōlania.

Vanhoilla päivillään Ke‘elikōlani vietti enemmän aikaa Havaijin saarella, koska hänen lääkärinsä mukaan se olisi hyväksi terveydelle. Ke‘elikōlani kuoli vuonna 1883.

Ke‘elikōlani on haudattu Mauna ‘Alan kuninkaalliseen mausoleumiin. Testamentissaan hän jätti valtavan omaisuutensa, noin 353 000 eekkeriä, Bernice Pauahi Bishopille. Tämä oli noin 9 % koko Havaijin maapinta-alasta.

Keōua Halen paikalla sijaitsee nykyään ala-aste, joka on nimetty Ke‘elikōlanin mukaan. Vuonna 2004 julkaistiin Ke‘elikōlanin elämästä kertova dokumenttielokuva, josta tehtiin myös havaijinkielinen versio. *Hawai'i Magazine* nosti Ke‘elikōlanin kaikkien aikojen vaikutusvaltaisimpien havajilaisten naisten joukkoon vuonna 2017.

Galleria
--------

* Mark Millerin maalaama muotokuva.Mark Millerin maalaama muotokuva.
* Kutsu Ke‘elikōlanin järjestämään lū‘auhun vuonna 1882.Kutsu Ke‘elikōlanin järjestämään lū‘auhun vuonna 1882.
* Ke‘elikōlani valokuvattuna vuonna 1877Ke‘elikōlani valokuvattuna vuonna 1877
* Keōua HaleKeōua Hale
* Hulihe‘en palatsiHulihe‘en palatsi
* Hulihe‘en palatsin pihalla sijainnut ruohomaja, jossa Ke‘elikōlani suurimmaksi osaksi asui.Hulihe‘en palatsin pihalla sijainnut ruohomaja, jossa Ke‘elikōlani suurimmaksi osaksi asui.

Lähteet
-------

1. 1 2  Pā Ki‘i of Princess Ruth Ke‘elikōlani *Hawaii Alive*.  2023. Viitattu 8.2.2023. (englanniksi)
2. 1 2 3 4  Princess Ruth Keʻelikōlani *Royal Family of Hawaii Official Website*.  2023.  Arkistoitu 10.12.2022. Viitattu 8.2.2023. (englanniksi)
3. 1 2  Princess Luka Ruth Ke'elikōlani *U.S. National Park Service*.  2023. Viitattu 8.2.2023. (englanniksi)
4. 1 2 3 4  Keʻelikōlani – Princess Ruth *Images of Old Hawaiʻi*.  9.2.2013. Viitattu 8.2.2023. (englanniksi)
5. 1 2  Princess Ruth *Lyman Museum*.  2023. Viitattu 8.2.2023. (englanniksi)
6. ↑  Governor of Hawaii (pdf) *archives1.dags.hawaii.gov*.  Arkistoitu 2011. Viitattu 8.2.2023. (englanniksi)
7. ↑  Ruth Ke‘elikōlani *University of Hawai‘i at Mānoa*.  2023. Viitattu 8.2.2023. (englanniksi)
8. ↑  School History *Ke‘elikolani Middle*. Viitattu 8.2.2023. (englanniksi)
9. ↑  The princess diaries *The Honolulu Advertiser*.  7.4.2007. Viitattu 5.2.2024. (englanniksi)
10. ↑  Dekneef, Matthew: 15 Extraordinary Hawaiʻi Women Who Inspire Us All *Hawaii Magazine*.  9.3.2017. Viitattu 5.2.2024. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* VIAF

 |
|  |
| Kansalliset | 
* Yhdysvallat

 |

 |